钦定古今图书集成/历象汇编/乾象典/第059卷 > 《星赋》宋·吴淑
## 钦定古今图书集成/历象汇编/乾象典/第059卷 > 《星赋》宋·吴淑

万物之精。上为列星，亦曰庶民之象，又为元气之英。
梁沛见曹公之起，东井识汉祖之兴。认彴约兮欃枪，
瞻瑶光兮玉绳。歌既称于重耀，传常闻于夜明。瞻彼
服箱，识兹在户。辰参既主其商晋，箕毕更占于风雨。
为张华而曾坼，感仲弓而尝聚。定之方中，作于楚宫。
宿离不忒，三五在东。子韦识宋公之德，史墨知吴国
之凶。轩辕则大电绕枢，白帝则华渚流虹。若夫观有
烂，瞻嘒彼，惊严光之共卧，笑戴逵之求死。息夫指之
而获罪，巫马戴之而为治。至于南箕翕舌，北斗挹浆，
向曙而犹能落落，拱北而常见煌煌。骑尾已惊于傅
说，策马更见于王良。尔其耀连壁，辉贯珠。西陆为昴，
北陆为虚。助夜明者天精，运中央者帝车。北斗天官
之喉舌，东壁上帝之图书。至若烂然散锦，灿兮连贝。
周腾豫知其不出，京房自明于无罪。及夫随二史之
入蜀，观五老之游河。职在保章，命之羲和。岁则降灵
于方朔，昴则沦精于萧何。亦闻咮谓之柳，浊谓之毕，
既讶如雨，复惊陨石。瞻天钱于北落，指老人于南极。
又云“房为天驷，氐为”天根。大火中而寒暑退，斗柄东
而天地春。河鼓谓之“牵牛”，织女谓之“天孙。”梓慎识其
淫枵，卜偃占其伏辰。然而妖不胜德，亦何劳于具陈。